ประชาชนต่างทยอยเดินทางกลับภูมิลำเนา เชื่อในมาตรการรักษาความปลอดภัยและป้องกันโควิด -19
บรรยากาศที่สถานีขนส่งผู้โดยสารกรุงเทพ (จตุจักร)  หรือสถานีหมอชิต ประชาชนต่างทยอยเดินทางมารอรถกลับภูมิเนาช่วงวันหยุดยาวเทศกาลสงกรานต์ ตั้งแต่ช่วงบ่ายที่ผ่านมาอย่างต่อเนื่อง ซึ่งคาดว่าช่วงหัวค่ำหลังจากเลิกงานจะมีประชาชนเดินทางมาใช้บริการเพิ่มมากขึ้น โดยกรมการขนส่งทางบกร่วมกับหน่วยงานที่เกี่ยวข้อง จัดมาตรการดูแลรักษาความปลอดภัยให้กับประชาชนอย่างเต็มที่ พร้อมจัดตั้งศูนย์ปลอดภัยในช่วงเทศกาลสงกรานต์ ทำหน้าที่ประสานงานกับหน่วยงานที่เกี่ยวข้องในการดูแลการเดินทางของผู้โดยสาร การป้องกันเหตุอันตราย รวมทั้งเฝ้าระวังและตรวจวัดระดับแอลกอฮอล์ สารเสพติดของพนักงาน พนักงานขับรถก่อนปฏิบัติหน้าที่ ตลอดจนการห้ามจำหน่ายและดื่มเครื่องดื่มแอลกอฮอล์  ที่สำคัญยังคงต้องปฏิบัติตามมาตรการทางสาธารณสุขเพื่อป้องกันโควิด-19 อย่างเข้มงวด โดยเฉพาะผู้โดยสารที่เดินทางมายังสถานีหมอชิต ขอความร่วมมือให้ทุกคนสวมหน้ากากอนามัยและปฏิบัติตามมาตรการป้องกันโควิด-19 โดยทางสถานีได้เตรียมเจลแอลกอฮอล์ล้างมือสำหรับบริการประชาชนด้วยแล้ว นางสาวจิราพร พิศแสง  กล่าวว่า รู้สึกมั่นใจในมาตรการรักษาความปลอดภัยของหน่วยงานที่เกี่ยวข้อง แต่ก็ยอมรับว่า กังวลในเรื่องของการแพร่ระบาดของโควิด-19 อยู่บ้าง จึงได้ตรวจแบบ ATK มาก่อนเดินทางเพื่อสร้างความสบายใจให้ตัวเองและคนที่บ้าน  บขส.คาดการณ์ว่า จะมีผู้ที่เดินทางออกจากกรุงเทพมหานครประมาณ 40,000 คน จึงได้เตรียมรถไว้รองรับประมาณ 3,800 เที่ยว ซึ่งมั่นใจว่าจะเพียงพอต่อความต้องการของประชาชนและไม่มีผู้โดยสารตกค้างยังสถานีอย่างแน่นอน